**Закон за изменение и допълнение на Закона за железопътния транспорт**

(oбн., ДВ, бр. 97 от 2000 г., изм. и доп., бр. 47 от 2002 г., изм., бр. 96 от 2002 г., бр. 70 от 2004 г., бр. 115 от 2004 г., доп., бр. 77 от 2005 г., изм., бр. 88 от 2005 г., бр. 36 от 2006 г., бр. 37 от 2006 г., доп., бр. 62 от 2006 г., изм. и доп., бр. 92 от 2006 г., изм., бр. 108 от 2006 г., изм. и доп., бр. 22 от 2009 г., изм., бр. 35 от 2009 г., бр. 74 от 2009 г., изм. и доп., бр. 81 от 2009 г., бр. 87 от 2010 г., бр. 47 от 2011 г., бр. 15 от 2013 г., изм., бр. 68 от 2013 г., бр. 17 от 2015 г., изм. и доп., бр. 47 от 2015 г., бр. 19 от 2016 г., изм., бр. 58 от 2016 г., бр. 96 от 2017 г., доп., бр. 103 от 2017 г., изм. и доп., бр. 17 от 2018 г., изм., бр. 77 от 2018 г., изм. и доп., бр. 20 от 2019 г., изм., бр. 62 от 2019 г., доп., бр. 79 от 2020 г., изм. и доп., бр. 11 от 2021 г.)

**§ 1.** В чл. 3 се създава ал. 5:

„(5) Управителите на железопътна инфраструктура – Национална компания „Железопътна инфраструктура“ и търговците-концесионери по ал. 1, извършващи дейности по чл. 10, ал. 1, носят отговорност за изпълнение на тези дейности“.

**§ 2.** В чл. 5, т. 4 се заличава.

**§ 3.** Член 6 се изменя така:

„Чл. 6. (1) Координацията, контролът, надзорът и регулирането на дейностите в железопътния транспорт се осъществяват от Агенцията по железопътен транспорт.

(2) Агенцията по железопътен транспорт е специализиран независим държавен орган към Министерския съвет. Агенцията e юридическо лице на бюджетна издръжка със седалище в гр. София и с териториални звена. Председателят на Агенцията по железопътен транспорт е първостепенен разпоредител с бюджет.

(3) Председателят на Агенцията по железопътен транспорт се подпомага от заместник-председател и от администрация, чиято численост, дейност, структура и организация на работата се определят с устройствен правилник, приет от Министерския съвет по предложение на председателя на агенцията.

(4) За председател и заместник-председател на агенцията се назначават дееспособни лица, които имат завършено висше образование с образователно-квалификационна степен „магистър“ и най-малко 5-годишен опит на ръководна длъжност в железопътния транспорт, включително в управлението на предприятия в железопътния транспорт или железопътната инфраструктура.

(5) Председателят и заместник-председателят на Агенцията по железопътен транспорт се определят с решение на Министерския съвет за срок от 5 години по предложение на министър-председателя.

(6) Председателят на агенцията представя в Министерския съвет ежегоден доклад за дейността й.

(7) Председателят ръководи дейността на агенцията и я представлява. Председателят е орган по назначаването на държавните служители в администрацията на агенцията.

(8) Председателят и заместник-председателят на агенцията могат да бъдат освободени преди изтичане на мандата в следните случаи:

1. по тяхно искане;

2. при несъвместимост;

3. при смърт или поставяне под запрещение;

4. при фактическа невъзможност да изпълняват задълженията си в срок от 6 последователни месеца;

5. когато са осъдени на лишаване от свобода за умишлено престъпление от общ характер с влязла в сила присъда;

6. при тежко нарушение или системно неизпълнение на служебните задължения;

7. при влизане в сила на акт, с който е установен конфликт на интереси по Закона за предотвратяване и установяване на конфликт на интереси.

(9) При предсрочно освобождаване на председателя и/или заместник-председателя на агенцията Министерският съвет в срок до 1 месец определя нови, които довършват мандата.

(10) Председателят и заместник-председателят на агенцията не могат да заемат длъжност или да извършват дейност по чл. 19, ал. 7 от Закона за администрацията“.

**§ 4.** Създава се чл. 6а:

„Чл. 6а. Агенцията по железопътен транспорт е:

1. регулаторен орган в железопътния транспорт;

2. национален орган по безопасност в железопътния транспорт;

3. лицензиращ орган в железопътния транспорт;

4. орган за контрол по прилагането на Регламент (ЕО) № 1371/2007 на Европейския парламент и на Съвета от 23 октомври 2007 г. относно правата и задълженията на пътниците, използващи железопътен транспорт (ОВ, L 315/14 от 3 декември 2007 г.), наричан по-нататък „Регламент (ЕО) № 1371/2007“.

**§ 5.** Създава се чл. 6б:

„Чл. 6б. (1) Агенцията по железопътен транспорт е независима при изпълнение на своите функции и при вземане на решения включително от управителите на инфраструктурата, органите, които налагат такси за използване на железопътната инфраструктура, разпределящите органи, заявителите, както и от всеки орган, който е възложител на договор за обществена услуга в железопътния транспорт.

(2) Агенцията по железопътен транспорт приема правила за взаимодействие и обмен на информация и сътрудничество между своите административни структури, чрез които изпълнява своите функции на лицензиращ орган, регулаторен орган и национален орган по безопасността.

(3) С правилата по ал. 2 се урежда и процедура за даване на препоръки от лицензиращия орган, регулаторния орган и органа по безопасността по въпроси, които могат да засегнат конкуренцията на пазара на железопътни услуги и/или безопасността на превозите“.

**§ 6.** В чл. 7 се правят следните изменения и допълнения:

1. В ал. 1:

а) в т. 2 преди думата „проверява“ се добавя „издава лицензии и“;

б) точка 3 се изменя така:

„3. събира такси за извършване на административни услуги, включително за издаване и преразглеждане на лицензии, сертификати, свидетелства, удостоверения и разрешения по този закон, както и такси за издаване на документи за правоспособност и за признаване на правоспособност в размер, определен от Министерския съвет по предложение на председателя на Агенцията по железопътен транспорт“;

в) точка 15 се изменя така:

„15. дава становища и прави предложения за изменения на нормативни актове в железопътния транспорт до министъра на транспорта и съобщенията“;

г) точка 17 се изменя така:

„17. прави предложения до министъра на транспорта и съобщенията за предприемане на мерки за предотвратяване и преодоляване на последиците от бедствия и аварии, засегнали железопътната инфраструктура“;

д) в т. 18 думите „съгласува проектите“ се заменят с „дава разрешения“;

е) създава се т. 22:

„22. оказва методическа помощ на заявителите чрез издаване на методически указания“.

2. Алинея 2 се изменя така:

„(2) Агенцията по железопътен транспорт води регистър на свидетелствата за управление на локомотив, в който се вписват данните, определени от председателя на агенцията“.

3. Алинея 3 се изменя така:

„(3) Агенцията по железопътен транспорт води Национален регистър на превозните средства, който отговаря на общите спецификации за националните регистри на превозните средства, съгласно акт на Европейската комисия“.

4. В ал. 5 навсякъде думите „Изпълнителна агенция „Железопътна администрация“ се заменят с „Агенцията по железопътен транспорт“, а след думата „инфраструктурата“ се добавя „от железопътните предприятия“.

**§ 7.** В чл. 8 се правят следните изменения и допълнения:

1. Алинея 2 се изменя така:

„(2) Дейността на Агенцията по железопътен транспорт се финансира от:

1. държавния бюджет чрез таксите по чл. 7, ал. 1, т. 3 и средствата от глобите и имуществените санкции по този закон;

2. собствени приходи по чл. 8б;

3. такси за извършване на надзор на управителя на железопътната инфраструктура и железопътните предприятия по ред, определен с методика, приета с постановление на Министерски съвет“.

2. Алинея 3 се отменя.

**§ 8.** Член 8а се отменя.

**§ 9.** В чл. 10 се правят следните изменения и допълнения:

1. В ал. 1, т. 5 след думите „железопътната инфраструктура“ се добавя „по прозрачен и недискриминационен начин и“.

2. В ал. 2 думите „и не могат да се прехвърлят“ се заличават.

3. Създават се ал. 2а и 2б:

„(2а) Функциите по ал. 1 могат да се възложат на търговци, на които е предоставена концесия по чл. 3, ал. 1.

(2б) Държавни органи, железопътни предприятия или други лица не могат да упражняват решаващо влияние върху управителя на железопътна инфраструктура по отношение на основните му функции“.

**§ 10.** В чл. 20, ал. 1 се създава т. 10:

„10. може да сключва споразумения за сътрудничество с железопътните предприятия по недискриминационен начин за осигуряване на предимства за клиентите, като по-ниски цени или по-висока ефективност в рамките на мрежата, обхваната от споразумението, под надзора на Агенцията по железопътен транспорт, в качеството й на регулаторен орган“.

**§ 11.** В чл. 37 се правят следните изменения:

1. В ал. 1 думите „министъра на транспорта, информационните технологии и съобщенията“ се заменят с „председателя на Агенцията по железопътен транспорт“, а думата „валидна“ се заличава.

2. В ал. 11 думите „след предоставяне на доклад от изпълнителния директор на Изпълнителна агенция „Железопътна администрация“ се заличават.

3. Алинея 13 се изменя така:

„(13) При промяна на вписаните в лицензията обстоятелства железопътният превозвач уведомява Агенцията по железопътен транспорт в срок до 7 дни от настъпването на обстоятелствата. Председателят на Агенцията по железопътен транспорт извършва проверка на променените обстоятелства и в срок до един месец от уведомяването се произнася с мотивирано решение за преразглеждане на лицензията или за издаване на изменена лицензия“.

4. В ал. 15 думите „министъра на транспорта, информационните технологии и съобщенията“ се заменят с „председателя на Агенцията по железопътен транспорт“.

**§ 12.** В чл. 115б се правят следните изменения:

1. В ал. 1 думите „министъра на транспорта, информационните технологии и съобщенията“ се заменят с „председателя на Агенцията по железопътен транспорт“.

2. В ал. 2 думите „министъра на транспорта, информационните технологии и съобщенията“ се заменят с „председателя на Агенцията по железопътен транспорт“.

3. В ал. 8 думите „След получаването на доклад от Изпълнителна агенция „Железопътна администрация“ се заличават.

4. В ал. 10 думите „министъра на транспорта, информационните технологии и съобщенията“ се заменят с „председателя на Агенцията по железопътен транспорт“.

**§ 13.** В чл. 117, ал. 5 се изменя така:

„(5) При осъществяване на правомощията си служителите на Агенцията по железопътен транспорт се легитимират със служебни карти за контрол, издадени от председателя на Агенцията по железопътен транспорт по утвърден от него образец“.

**§ 14.** Чл. 137 се изменя така:

„Чл. 137 (1) Наказва се с глоба от 500 до 1000 лв. или с имуществена санкция от 5000 до 10 000 лв. лице, което не предостави информация в изискуемия срок, или предостави непълна или неточна информация, поискана от Агенцията по железопътен транспорт, за изпълнение на функциите за контрол по чл. 116, функциите за мониторинг на условията за конкуренция на пазара на железопътни услуги и за контрол на управителя на инфраструктурата и операторите на обслужващи съоръжения при определянето на такси, разходите за инфраструктурата и всички други данни и факти, свързани с изпълнението на регулаторните, контролните и надзорните функции на Агенцията по железопътен транспорт.

(2) При повторно нарушение по ал. 1 се налага глоба в размер, завишен с 50 на сто от максималния размер, посочен в ал. 1. При системно нарушение по ал. 1 се налага глоба в двоен размер на максималния размер в ал. 1“.

**§ 15.** В § 1, т. 46 се изменя така:

„46. „Лицензиращ орган“ е орган, отговорен за издаването на лицензии в железопътния транспорт, който за Република България е Агенцията по железопътен транспорт“.

**ДОПЪЛНИТЕЛНА РАЗПОРЕДБА:**

**§ 16.** Навсякъде в закона думите „Изпълнителна агенция „Железопътна администрация“, „изпълнителният директор на Изпълнителна агенция „Железопътна администрация“ и „изпълнителния директор на Изпълнителна агенция „Железопътна администрация“ се заменят съответно с „Агенцията по железопътен транспорт“, „председателят на Агенцията по железопътен транспорт“ и „председателя на Агенцията по железопътен транспорт“.

**ПРЕХОДНА РАЗПОРЕДБА:**

**§ 17.** (1) В тримесечен срок от влизането в сила на този закон Министерският съвет приема акта по чл. 6, ал. 3.

(2) В срока по ал. 1 министър-председателят назначава председателя и заместник-председателя на Агенцията по железопътен транспорт.

(3) Министерският съвет приема методиката по чл. 8, ал. 2, т. 3 в срока по ал. 1.

(4) До влизането в сила на акта по чл. 6, ал. 3 функциите и дейностите на Агенцията по железопътен транспорт се изпълняват от Изпълнителна агенция „Железопътна администрация“ по досегашния ред.

(5) Започналите и недовършени до влизането в сила на акта по чл. 6, ал. 3 производства се довършват по досегашния ред.

(6) Трудовите и служебните правоотношения със служителите в Изпълнителна агенция „Железопътна администрация“ преминават към Агенцията по железопътен транспорт при условията и по реда на чл. 123 от Кодекса на труда и чл. 87а от Закона за държавния служител и в съответствие с определените с правилника за числеността, дейността, структурата и организацията на работата на Агенцията по железопътен транспорт структура и числен състав.

(7) Агенцията по железопътен транспорт е правоприемник на Изпълнителна агенция „Железопътна администрация“ и приема активите и пасивите на Изпълнителна агенция „Железопътна администрация“.